
I. CONSIDERAŢII GENERALE
Modalităţile de recrutare a judecătorilor sunt un subiect sensibil întrucât acestea pot influenţa independenţa sistemului judiciar. Câteva modalităţi de recrutare pot fi identificate la nivelul statelor membre ale Uniunii Europene – fie prin intermediul unui examen competitiv, fie prin selectarea acestora pe baza experienţei de muncă în domeniul juridic. Există de asemenea state care utilizează o metodă mixtă de proceduri competitive şi numiri ale judecătorilor pe baza experienţei. Variaţiile existente sunt de natură culturală şi îşi au rădăcinile în istoria fiecărei ţări – statele de drept comun tind să recruteze judecătorii pe baza experienţei de muncă, în timp ce majoritatea statelor Europei continentale preferă procedurile competitive. Recrutarea prin examene competitive are la bază anumite condiţii, referitoare la natura studiilor absolvite (de exemplu, diplomă în drept) şi capacităţile personale ale candidatului, care trebuie evaluate de un juriu independent, care nu trebuie să fie compus exclusiv din judecători. În majoritatea statelor membre, recrutarea judecătorilor este de competenţa Ministerului Justiţiei sau a unui Consiliu Superior al Magistraturii. De asemenea, în majoritatea cazurilor, în componenţa consiliul de recrutare se regăsesc şi alte profesii în afara celei de judecător, cum ar fi cele academice (profesori de drept, avocaţi, jurnalişti, etc). Printre ţările care au alte modalităţi de selecţie, există sisteme în care absolvenţii de drept îşi pot trimite candidaturile direct la instanţe (Ungaria) sau sunt nominalizaţi ca judecători după o perioadă de formare în cadrul instanţelor (Finlanda, Suedia) şi/sau într-o firmă de avocatură (Luxemburg).
Autorităţile cu competenţe în recrutarea judecătorilor au un anumit grad de independenţă. În unele state recrutarea judecătorilor este numai responsabilitatea unui panel de judecători, în timp ce în majoritatea statelor poate fi o autoritate mixtă, compusă din judecători şi non-judecători. Într-un număr limitat de state, responsabilitatea recrutării aparţine non-judecătorilor. Unele ţări au ales să-şi nominalizeze judecătorii direct prin intermediul cetăţenilor, ca de exemplu în Franţa, în cazul judecătorilor din cadrul instanţelor de dreptul muncii, responsabili cu rezolvarea disputelor dintre angajaţi şi angajatori. În Anglia şi Ţara Galilor, accesul la profesia de judecător este rezervat profesioniştilor care au o experienţă semnificativă în domeniul legal (ca avocat). Comisia de Numire Judiciară (Judicial Appointments Commission (JAC) este o entitate publică independentă, stabilită prin Actul de Reformă Instituţională în 2005, cu scopul selectării candidaţilor pentru funcţiile judiciare. Selecţia este una bazată pe merit, prin intermediul unei competiţii deschise şi corecte, din cea mai largă arie de candidaţi eligibili. În multe dintre statele membre ale Uniunii Europene, un Consiliu al Magistraturii sau Curtea Supremă joacă un rol important în nominalizarea judecătorilor. Majoritatea consiliilor magistraţilor sunt compuse din membri ai sistemului judiciar şi din profesii externe (mediul academic, avocaţi şi uneori reprezentanţi ai Ministerului Justiţiei). În general, consiliile formulează opinii privind nominalizarea judecătorilor şi procurorilor, care sunt obligatorii în unele cazuri pentru autoritatea formală responsabilă pentru nominalizarea acestora. Autoritatea formală este dată de obicei puterii executive sau şefului statului.
În recrutarea şi selecţia procurorilor trebuie făcută o diferenţă între procedurile de nominalizare a Procurorilor generali sau a Procurorilor de stat, aceştia fiind responsabili de controlul şi politicile ce ţin de Parchete (asupra cărora există o influenţă mai mare din partea politică) şi procedurile legate de procurorii ordinari. La fel ca în cazul judecătorilor, există mai multe modalităţi diferite de recrutare a procurorilor, respectiv examene competitive, recrutare pe baza experienţei de muncă, o combinaţie a celor două sau alte modalităţi. Procurorul este pe de o parte un actor al puterii judiciare şi pe de altă parte reprezintă puterea executivă, modalităţile de recrutare fiind un indicator al balanţei dintre puterile statului. O influenţă largă a puterii executive în nominalizarea procurorilor există în Austria, Belgia, Danemarca, Franţa, Polonia, Republica Cehă, Slovenia, Anglia şi Ţara Galilor. În majoritatea statelor, procurorii sunt nominalizaţi după o recomandare a unei secţii speciale a Consiliului Magistraturii (Franţa, Grecia, Italia, Portugalia, Slovenia), a Ministerului Justiţiei (Republica Cehă) sau a Şefului statului (pentru unele categorii în Austria).
II. MODALITĂŢI DE ACCEDERE ÎN MAGISTRATURĂ ÎN                                                                     STATE MEMBRE ALE UNIUNII EUROPENE

FRANŢA
Majoritatea magistraţilor sunt recrutaţi pe bază de concurs. Pentru a trece „primul concurs“, deschis studenţilor, candidaţii trebuie să deţină o diplomă care să ateste că dispun de o formare de cel puţin patru ani după bacalaureat (Master). Candidaţii care au reuşit la concurs sunt numiţi judecători asistenţi şi beneficiază în acest caz de aceeaşi formare ca cea asigurată de Şcoala Naţională de Magistratură (ENM). Există, de asemenea, posibilităţi de recrutare directă. La încheierea programului de formare la ENM, judecătorii asistenţi sunt numiţi, prin decret, pe lângă o instanţă unde sunt alocaţi
.

În Franţa există două sisteme principale, respectiv recrutare prin “Ecole nationale de la magistrature” (ENM) – Şcoala Naţională de Magistratură - şi recrutare externă, care prevede cazuri temporare sau permanente. ENM răspunde de formarea iniţială şi formarea continuă la locul de muncă a tuturor membrilor profesionişti ai sistemului judiciar, cunoscuţi sub numele de ”magistrats”. Există trei tipuri de examinări în vederea admiterii în magistratură: prima examinare pentru candidaţii care deţin o licenţă în drept obţinută de la o instituţie de patru ani din Franţa sau dintr‐o ţară membră a Uniunii Europene (condiţii pentru înscriere: cetăţenie franceză, deţinerea drepturilor civile, moralitate şi o stare psihică adecvată pentru desfăşurarea activităţilor judiciare); cea de‐a doua examinare este deschisă funcţionarilor publici care au lucrat patru ani în birourile respective (condiţiile generale sunt aceleaşi ca şi cele stabilite pentru prima examinare); cel de‐al treilea concurs este deschis candidaţilor care au fost activi profesional timp de opt ani ca membri aleşi ai consiliilor locale sau ca membri non‐profesionişti ai unei instanţe şi care în perioada respectivă nu au fost funcţionari publici sau membri ai sistemului judiciar.Cele trei concursuri menţionate anterior respectă acelaşi format, cu câteva excepţii, lucru care se datorează caracteristicilor celui de‐al doilea şi celui de‐al treilea sistem. Candidaţii sunt evaluaţi de o comisie de examinare compusă din următorii membri: un judecător de la Curtea de Casaţie, care prezidează comisia, un membru al Consiliului de Stat, patru magistraţi, un profesor universitar, un avocat, un psiholog, un specialist în domeniul recrutării şi un altul într‐un domeniu diferit de cele menţionate anterior. 
Alte moduri de a intra în sistemul judiciar se bazează pe recrutare externă, temporară sau permanentă. Modurile de intrare temporară în sistemul judiciar sunt următoarele: funcţionarii publici recrutaţi prin Ecole nationale d’administration (ENA) şi profesorii universitari pot fi detaşaţi în sistemul judiciar pentru o perioadă limitată de timp, ce nu poate fi reînnoită, după o selecţie realizată de către “commission d’avancement” (denumirea acestei proceduri este “détachement judiciaire – detaşare judiciară”); candidaţii care îndeplinesc cerinţele speciale şi un nivel înalt de profesionalism pot intra în Curtea de Casaţie fie ca judecător, fie ca membru în Parchet, pentru o perioadă limitată, în aceste cazuri, candidaţii fiind numiţi după primirea unui aviz conform din partea CSM; cel de‐al treilea sistem de recrutare temporară a judecătorilor se referă la “magistrats temporaires”. Aceştia pot fi numiţi ca judecători la tribunale de primă instanţă de către Ministerul Justiţiei, în urma unei avizări din partea CSM. Ei trebuie să aibă mai puţin de 65 de ani şi să îi recomande experienţa şi competenţa profesională. Aceştia trebuie să fie verificaţi de “commission d’avancement.” Considerându‐se că este vorba despre o ocupaţie cu timp parţial, persoanelor respective li se permite să desfăşoare şi activităţi private. Membrii instanţelor inferioare şi ai curţilor de apel care au ajuns la vârsta pensionării pot, dacă doresc, să rămână în activitate încă trei ani, cu excepţia funcţiilor de preşedinte al curţii sau procuror şef. “Juges de proximité” sunt judecători cu timp parţial ai instanţelor inferioare şi foşti membri ai sistemului judiciar sau ai profesiilor juridice sau persoane cu cel puţin 25 de ani de experienţă în domeniul juridic. Ei sunt numiţi pentru o perioadă de şapte ani, ce nu poate fi reînnoită, după ce sunt verificaţi de către CSM şi beneficiază de formare specială. 

ITALIA

În Italia, pentru a deveni magistrat (judecător sau procuror) cu normă întreagă, candidaţii trebuie să participe la un concurs public. Candidaţii care deţin o licenţă în drept şi diploma eliberată de şcolile postuniversitare pentru profesiile juridice sunt acceptaţi la examen. În plus, mai sunt acceptaţi la examen magistraţii în domeniul administrativ şi al contabilităţii, profesorii universitari, funcţionarii publici care deţin o licenţă în drept şi au o vechime în activitate de cel puţin cinci ani, avocaţii care nu au primit sancţiuni disciplinare, magistraţii onorifici care au practicat această profesie timp de cel puţin şase ani şi nu au fost evaluaţi ca nesatisfăcători, precum şi absolvenţii de drept cu un doctorat în probleme juridice. Examenul pentru numirea ca judecător sau procuror este alcătuit din trei probe scrise (drept civil, drept penal, drept administrativ) şi o probă orală, la mai multe discipline juridice (aproape toate domeniile sistemului juridic şi o limbă străină). Cei care promovează examenul menţionat trebuie să treacă printr‐o perioadă de formare profesională de 18 luni, perioadă în care, aceştia nu pot efectua nicio acţiune judiciară. Formarea constă în cursuri teoretice şi stagii practice pe lângă birourile judiciare. Cursurile teoretice sunt organizate de către Şcoala Superioară de Magistratură, iar magistraţii aflaţi la sfârşitul perioadei de formare iniţială nu pot prelua funcţia de procuror, judecător unic pe penal, judecător care se ocupă de investigaţia anterioară procesului sau judecător care se ocupă de audierile preliminare. Aceste funcţii pot fi ocupate numai de către magistraţi care au trecut cu bine de prima evaluare profesională (după 4 ani în funcţii judiciare). CSM apreciază dacă magistraţii care au participat la formare dispun de competenţele profesionale necesare pentru a prelua funcţii judiciare, iar în cazul unei aprecieri pozitive, magistratului i se conferă funcţia judiciară de către CSM, în caz contrar fiind obligatorie o nouă perioadă de formare profesională de un an. O a doua apreciere negativă se soldează cu excluderea magistratului în cauză din sistemul judiciar.
OLANDA

În Olanda, politicile de personal intră în atribuţiile Consiliului Judiciar, dar dat fiind că şi Coroana, (la propunerea Ministerului Justiţiei) are competenţe în ceea ce priveşte numirea judecătorilor, politicile privind recrutarea, selecţia şi cariera judiciară sunt de fapt considerate o responsabilitate comună a Ministerului Justiţiei, a instanţei şi a Consiliului. Un absolvent de drept poate solicita să devină „funcţionar judiciar aflat în perioada de formare profesională”. Procesul de recrutare şi selecţie cuprinde 4 etape majore (cererea de înscriere, testele şi interviul, evaluarea şi interviul de selecţie şi 6 ani de cursuri şi formare la locul de muncă), în care numărul candidaţilor se reduce treptat. Programul de formare de bază constă în participarea la cursuri specifice, împărţite în patru stagii diferite. După 38 de luni de formare profesională de bază, candidaţii trebuie să opteze pentru o carieră de judecător sau de procuror, apoi trebuie să urmeze o formare profesională aprofundată de 10 luni şi o perioadă de doi ani de stagiu în afara organizaţiei judiciare sau într‐o funcţie juridică din cadrul unei societăţi comerciale, iar, după cel de‐al şaselea an de cursuri, candidaţii trebuie să solicite un post judiciar. Partea finală o reprezintă un interviu cu judecători de la instanţa care are posturi vacante, care poate să fie chiar instanţa la care candidatul a efectuat formarea profesională. Prin acest interviu, instanţa doreşte să se asigure că respectivul candidat se poate încadra în organizaţie. Cea de‐a cincea etapă este diferită pentru procurori: aceştia trebuie să îşi discute preferinţele privind numirea la un Parchet districtual cu comisia de plasare în cadrul Parchetelor. Ei pot solicita un aviz pozitiv din partea unui prim‐procuror adresat unei comisii a Parchetelor. Această comisie funcţionează sub responsabilitatea Colegiului Procurorilor Generali şi cuprinde prim‐procurori şi ocazional un membru al colegiului.
AUSTRIA

În Austria, după numire, judecătorii candidaţi activează o perioadă totală de patru ani (care include perioada formării) la diverse instanţe şi parchete. De asemenea, ei trebuie să îndeplinească un stagiu de cel puţin cinci luni la un birou de avocatură, trei săptămâni de practică la penitenciare şi două săptămâni la o instituţie pentru drepturile victimelor. Ei sunt repartizaţi la diverşi judecători sau procurori pentru perioade de trei luni şi beneficiază de formare individuală din partea acelor judecători sau procurori. Li se dau diferite sarcini practice, iar ei trebuie să înveţe tot ce face judecătorul sau procurorul, la finalul acestor perioade, judecătorul sau procurorul evaluând candidatul pe baza unui formular standard ca şi pentru stagiari. Toate evaluările sunt cuprinse în dosarul de personal al judecătorului candidat. La finalul acestei perioade de formare, judecătorii candidaţi dau examenul final, acelaşi pentru viitorii judecători şi procurori, iar după aceea pot solicita posturi de judecători sau procurori. Imediat după numire, ei trebuie să îndeplinească aceleaşi sarcini ca orice judecător sau procuror, în funcţie de postul deţinut.
GERMANIA

În Germania, Departamentul de Resurse Umane din cadrul Ministerului Justiţiei decide în mod autonom cu privire la recrutarea judecătorilor şi procurorilor. Niciun consiliu independent nu este implicat în recrutarea tinerilor profesionişti. Condiţia formală preliminară pentru obţinerea unui post de judecător sau procuror este promovarea primului şi a celui de-al doilea examen de stat în drept. Un funcţionar din departamentul de personal al Ministerului Justiţiei susţine un interviu cu candidatul. Impresia rezultată în urma acestui interviu este de asemenea importantă în luarea deciziei. După promovarea primului examen de stat în drept, tinerii profesionişti pot lucra în cadrul unui gen de program de stagiu de formare profesională, în sistemul judiciar, în administraţia publică şi în activitatea juridică a birourilor de avocatură. După promovarea celui de-al doilea examen de stat, absolvenţii se pot înscrie pentru postul de procuror sau judecător. Decizia cu privire la numire se ia de către departamentul de personal al Ministerului Justiţiei. Ministrul Justiţiei este cel care răspunde de decizia finală cu privire la numire
.
BELGIA

Consiliul Superior al Justiţiei joacă un rol determinant în politica de numire a magistraţilor, pe criterii obiective şi apolitice.
Există trei modalităţi de admitere în magistratură:
· stagiul judiciar, destinat tinerilor jurişti care, în principiu, nu au decât câţiva ani de experienţă profesională;

· examenul de capacitate profesională care se adresează, în principiu, în funcţie de dificultatea sa, juriştilor mai experimentaţi;

· examenul oral de evaluare,  ce se adresează avocaţilor care au cel puţin 20 de ani de experienţă în Barou sau 15 ani în Barou şi cel puţin 5 ani de experienţă într-o funcţie care necesită o bună cunoaştere a dreptului.
a) Stagiul judiciar

Este o accedere indirectă în magistratură, în sensul că absolvenţii acestui examen trebuie să urmeze un stagiu înainte de a-şi putea depune candidatura.
Pentru a fi admis la stagiu, candidatul trebuie să fi absolvit concursul de admitere în stagiul judiciar, organizat de Consiliul Superior al Justiţiei.
Condiţiile de participare sunt următoarele:

1) să fie titularul unei diplome de licenţă sau de master în drept,
2) în perioada anterioară înscrierii la concurs să fi completat un stagiu în Barou sau să fi exercitat alte profesii juridice timp de cel puţin un an.
Orice candidat care a promovat concursul de admitere în stagiul judiciar poate fi admis ca stagiar judiciar. Locurile vacante sunt ocupate în funcţie de clasarea absolvenţilor concursului.
Data intrării în serviciu pentru candidaţii cel mai bine clasaţi în concursul de admitere în stagiul judiciar este stabilită de obicei la 1 octombrie.
În aplicarea art. 259 octies par. 1 alin. 4 din Codul judiciar absolvenţii pot fi numiţi stagiari judiciari cel mai târziu în termen de trei ani de la încheierea concursului. Între persoanele care promovează două sau mai multe concursuri de admitere în stagiul judiciar se acordă prioritate celor din concursul al cărui proces-verbal a fost încheiat la data cea mai veche.
Stagiarii judiciari pot alege între un stagiu scurt (cu durata de 18 luni, care permite accesul la funcţiile de magistrat al Ministerului Public) şi un stagiu lung (cu o durată de 36 de luni, care permite accesul la funcţiile de magistrat al Ministerului Public sau judecător).
Stagiarii care au exercitat înaintea intrării în stagiu funcţia de referendar sau de jurist de Parchet timp de cel puţin 3 ani sunt dispensaţi de o parte din stagiu (art. 259 octies, par. 2, alin. 2 din Codul judiciar).
La încheierea stagiului, care poate fi prelungit în două reprize, cu o durată de 6 luni, stagiarii judiciari pot fi numiţi fie substitut, fie judecător, în funcţie de tipul de stagiu.
b) Examenul de capacitate profesională

Este o modalitate de accedere directă la magistratură.
Pentru a participa, candidatul trebuie să fie titularul unei diplome de licenţă sau de master în drept.

Dacă este promovat acest examen şi sunt îndeplinite toate condiţiile legale de numire, se poate depune candidatura prin scrisoare recomandată adresată Ministerului Justiţiei, conform art. 287 din Codul judiciar. 

Locurile vacante se publică în Monitorul belgian şi pot fi consultate pe site-ul Consiliului Superior al Justiţiei.
Atunci când se optează pentru această modalitate de accedere directă la magistratură, trebuie îndeplinite următoarele condiţii pentru a fi numit substitut al procurorului Regelui:

· candidatul să fie titularul unei diplome de licenţă sau de master în Drept;

· să fi absolvit examenul de capacitate profesională;

· să aibă minim cinci ani vechime în Barou sau să fi exercitat o funcţie juridică în sectorul public sau privat cel puţin cinci ani (art. 194 din Codul judiciar).
Pentru a fi numit judecător, pe lângă condiţiile menţionate este necesară o vechime neîntreruptă de 10 ani în Barou (art. 190 din Codul judiciar).

c) Examenul oral de evaluare

Examenul oral de evaluare constă într-un interviu cu trei grupe din cadrul Comisiei de numire şi desemnare.
Fiecare grup de examinare este însărcinat cu evaluarea unui domeniu specific:
a) un grup este însărcinat cu evaluarea motivării candidatului şi a perceperii asupra carierei profesionale viitoare;
b) un grup este însărcinat cu evaluarea cunoştinţelor juridice ale candidatului;

c) un grup este însărcinat cu evaluarea aptitudinilor candidatului pentru exercitarea funcţiei de magistrat (comunicare, calitatea exprimării, spiritul de decizie, colegialitatea, stăpânirea de sine, posibilitatea de adaptare şi angajamentul).
Pentru interviul de la punctul b), candidatul trebuie să aleagă între patru materii:
· drept civil, inclusiv drept judiciar (procedural);
· drept economic şi drept comercial, inclusiv drept judiciar;

· drept penal, inclusiv procedură penală;
· drept social, inclusiv drept judiciar.

În timpul interviurilor candidatul nu dispune de nicio notă scrisă. El îşi poate aduce cu sine codurile.
Pentru a proceda la evaluarea diverşilor candidaţi, membrii Comisiei de numire şi desemnare dispun în mod egal, pentru fiecare candidat, de un aviz al reprezentantului Baroului în care candidatul este sau a fost înscris.
Pe baza prestaţiilor candidaţilor din diferitele grupe de examinare orală şi a informaţiilor ce reies din avizul Baroului şi din CV-ul candidaţilor, Comisia de numire şi desemnare decide să dispenseze sau nu candidatul de examenul de capacitate profesională. Candidaţii care promovează sunt dispensaţi de acest examen timp de trei ani, începând cu data emiterii certificatului de evaluare
.
SPANIA

Accesul la cariera judiciară se bazează pe principiile meritului şi capacităţii în exercitarea funcţiei jurisdicţionale, iar procesul de selecţie garantează, cu obiectivitate şi transparenţă, acces egal pentru toţi cetăţenii care întrunesc condiţiile şi dispun de aptitudinile, competenţa şi capacităţile profesionale necesare pentru exercitarea funcţiei jurisdicţionale.

Legea organică privind puterea judiciară prevede că sistemul judiciar este alcătuit din trei categorii:

· magistraţii Curţii Supreme; 

· magistraţi; 

· judecători. 

Din punct de vedere statistic, categoria cea mai relevantă este cea de judecător, pentru care Legea organică privind puterea judiciară prevede sistemul de concurs liber între licenţiaţii în drept şi apoi parcurgerea unui curs în cadrul Şcolii de Studii Juridice. 

De asemenea, dar în număr mai mic, accesul la o carieră juridică poate fi asigura şi prin categoriile de magistrat şi judecător al Curţii Supreme.

În ultimul rând, Consiliul General al Puterii Judiciare numeşte Magistraţii Curţii Supreme din rândul magistraţilor cu peste 15 ani vechime şi 10 ani ca magistraţi şi 1/5 dintre juriştii cu competenţe recunoscute şi 15 ani de experienţă
.
PORTUGALIA
Accesul la profesia de magistrat necesită absolvirea facultății de drept și un concurs public, ce constă din probe scrise și orale, depunerea unui curriculum vitae competitiv și o examinare psihologică, toate având loc la Centrul de Studii Judiciare (Centro de Estudos Judiciários). Candidații care sunt admiși trebuie să urmeze o instruire teoretică și practică, urmată de o perioadă de stagiu
.
LUXEMBURG
Pentru a deveni magistrat, naţionalitatea luxemburgheză şi o cunoaştere adecvată a celor trei limbi administrative ale ţării (franceza, germana şi luxemburgheza) sunt obligatorii. În afară de aceasta, trebuie efectuat cu succes un ciclu universitar complet de studii de drept, de cel puţin patru ani, precum şi cursurile suplimentare de drept luxemburghez. În plus, candidatul trebuie să deţină diploma aferentă examenului de finalizare a stagiului judiciar
. Stagiul judiciar durează doi ani şi trebuie efectuat într-un birou de avocatură.

În ceea ce priveşte instanţele judiciare, este prevăzută efectuarea unui stagiu. Magistraţii stagiari sunt numiţi prin Hotărâre a Marelui Ducat, cu titlu provizoriu şi pe o durată de un an. Aceştia urmează o pregătire teoretică la Şcoala Naţională de Magistratură, situată la Bordeaux (Franţa). În continuare, aceştia urmează o pregătire practică, în Luxemburg, pe lângă tribunale, Parchete, departamente de poliţie, penitenciare, etc. Formarea iniţială şi continuă a magistraţilor îi revine Ministerului Justiţiei. Aceasta este asigurată de o comisie alcătuită din înalţi magistraţi şi funcţionari. Pentru formarea continuă, Luxemburgul este membru al Reţelei Europene de Formare Judiciară
.
UNGARIA

O persoană care dorește să fie numită judecător trebuie să îndeplinească următoarele condiţii:

· să fie cetățean maghiar; 

· să nu aibă cazier judiciar; 

· să aibă drept de vot; 

· să posede o diplomă universitară în drept; 

· să treacă examenul baroului de avocați maghiar (szakvizsgával rendelkezik);
· să prezinte declarația de avere specificată de lege și

· să aibă cel puțin un an de experiență profesională ca grefier (bírósági titkár) sau funcționar al biroului procurorului (ügyészségi titkár), judecător al Curții Constituționale, judecător militar, procuror, notar public, avocat sau consilier juridic, sau angajat în cadrul unei agenții administrative centrale (központi közigazgatási szerv) pentru care este necesar un examen de Barou
. 

OLANDA
Orice persoană care dorește să devină judecător trebuie să dețină cel puțin șapte ani de experiență profesională. Această experiență poate fi obținută prin urmarea unui curs intern de pregătire organizat de un organ jurisdicțional sau altundeva în cadrul sistemului judiciar. Sistemul magistraților oferă formarea profesională necesară.

Judecătorii sunt numiți de Coroană, sub egida Ministerului Justiției. Numai cetățenii olandezi pot fi numiți în funcția de judecător. Candidații trebuie să fie de asemenea licențiați în drept la o universitate din Țările de Jos. 

Persoanele fizice pot fi desemnate pentru a fi numite în funcția de magistrat numai la recomandarea unui comitet național de selecție, alcătuit din membrii diferitelor instanțe, membri ai biroului procurorului și persoane fizice din cadrul societăţii civile
. 
SLOVACIA
Numai un cetățean slovac poate fi numit procuror, sub rezerva îndeplinirii următoarelor condiții: 

· să aibă cel puțin 25 de ani la data numirii;

· să fi absolvit studii superioare de drept;

· să aibă capacitate juridică deplină;

· să nu aibă cazier și să posede calități morale care să garanteze o bună îndeplinire a îndatoririlor care îi revin; 

· să cunoască foarte bine limba oficială; 

· să aibă domiciliul permanent pe teritoriul Republicii Slovacia; 

· să nu fie membru al unui partid politic sau al unei mișcări politice; 

· să fie admis la examenul de intrare în corpul procurorilor;

· să dețină un acord scris de numire ca procuror într-un Parchet. 

Pentru a deveni procuror într-un Parchet militar, candidatul trebuie să îndeplinească următoarele condiții:

· să fi lucrat în armată ca militar profesionist; 

· să fi fost numit sau promovat în gradul de ofițer sau general; 

· să fi fost desemnat pentru a-și desfășura activitatea într-un Parchet militar printr-o lege separată. 

Numai procurorii stagiari în cadrul unui Parchet se pot înscrie pentru susținerea examenului de intrare în corpul procurorilor. Procurorii stagiari sunt selectați prin intermediul unui examen.  

Examenul pentru jurisconsulți, examenul pentru intrarea în Barou și examenul notarial sunt considerate de asemenea examene care permit intrarea în corpul procurorilor
. 

FINLANDA
O persoană care dorește să devină judecător trebuie să aibă studii universitare superioare de drept și să fi efectuat un an de stagiu într-un complet de judecată în cadrul unei instanțe de prim grad de jurisdicție. Traseul obișnuit pentru a ajunge judecător este de a lucra, mai întâi, ca funcționar referent (secretar superior) la Curtea de apel, după care urmează numirea ca judecător într-un tribunal districtual sau într-o Curte de apel. Candidații pentru ocuparea unui post de judecător vor urma cursuri de formare. Curtea de apel anunță posturile vacante și Comisia judiciară pentru numirea în funcție evaluează profilul candidaților. Judecătorii sunt numiți de Președintele Republicii
.      
SUEDIA

Judecătorii permanenți sunt numiți în funcție de către Guvern. În principiu, un judecător permanent nu poate fi destituit decât în cazurile prevăzute în mod specific de instrumentul de învestire a Guvernului. 

Pentru a deveni judecători, candidații trebuie să dețină o diplomă de masterat în drept. Majoritatea persoanelor numite in funcția de judecător au urmat o carieră specifică în domeniu, activând ca asistenți judiciari după absolvire, pentru o perioadă de doi ani, pe lângă o instanță districtuală sau o instanță regională administrativă, după care, de obicei, aceștia își depun candidatura pentru funcția de funcționar responsabil cu raportarea pe lângă o Curte de apel sau o Curte de apel administrativă. După cel puțin un an de practică în cadrul unor astfel de instanțe, judecătorul stagiar revine în cadrul unei instanțe regionale sau al unei instanțe județene administrative, pentru o perioadă de cel puțin doi ani. Urmează apoi un stagiu de practică de cel puțin un an în cadrul unei Curți de apel sau al unei Curți de apel administrative, perioadă în care judecătorul stagiar este integrat în completul de judecată. După încheierea acestei perioade de probă, persoana în cauză este numită în funcția de judecător asociat
.
� � HYPERLINK "https://e-justice.europa.eu/content_legal_professions-29-fr-ro.do?member=1" ��https://e-justice.europa.eu/content_legal_professions-29-fr-ro.do?member=1�


� Analiză comparativă privind politicile de resurse umane de la nivelul statelor membre ale Uniunii Europene, pp. 16-20, disponibil la adresa


� HYPERLINK "http://www.csm1909.ro/csm/linkuri/06_01_2011__38047_ro.pdf" ��http://www.csm1909.ro/csm/linkuri/06_01_2011__38047_ro.pdf�


� � HYPERLINK "http://www.hrj.be/FR/index.htm" ��http://www.hrj.be/FR/index.htm�


� � HYPERLINK "https://e-justice.europa.eu/content_legal_professions-29-es-ro.do?member=1" ��https://e-justice.europa.eu/content_legal_professions-29-es-ro.do?member=1�


� � HYPERLINK "https://e-justice.europa.eu/content_legal_professions-29-pt-ro.do?member=1" ��https://e-justice.europa.eu/content_legal_professions-29-pt-ro.do?member=1�


� � HYPERLINK "http://www.mj.public.lu/professions/avocat/stage_judiciaire/index.html" ��http://www.mj.public.lu/professions/avocat/stage_judiciaire/index.html�


� � HYPERLINK "http://www.mj.public.lu/professions/magistrat/index.html" ��http://www.mj.public.lu/professions/magistrat/index.html�


� � HYPERLINK "https://e-justice.europa.eu/content_legal_professions-29-hu-ro.do?member=1" ��https://e-justice.europa.eu/content_legal_professions-29-hu-ro.do?member=1�


� � HYPERLINK "https://e-justice.europa.eu/content_legal_professions-29-nl-ro.do?member=1" ��https://e-justice.europa.eu/content_legal_professions-29-nl-ro.do?member=1�


� � HYPERLINK "https://e-justice.europa.eu/content_legal_professions-29-sk-ro.do?member=1" ��https://e-justice.europa.eu/content_legal_professions-29-sk-ro.do?member=1�


� � HYPERLINK "https://e-justice.europa.eu/content_legal_professions-29-fi-ro.do?member=1" ��https://e-justice.europa.eu/content_legal_professions-29-fi-ro.do?member=1�


� � HYPERLINK "https://e-justice.europa.eu/content_legal_professions-29-se-ro.do?member=1" ��https://e-justice.europa.eu/content_legal_professions-29-se-ro.do?member=1�

